B4-0415, 0430, 0464, 0486 και 0489/95

Ψήφισμα σχετικά με την Κροατία

Το Ευρωπαϊκό Κοινοβούλιο,

- έχοντας υπόψη τα προηγούμενα ψηφίσματά του για την κατάσταση στη δημοκρατία αυτή της πρώην Γιουγκοσλαβίας,

Α. λαμβάνοντας υπόψη την απόφαση που ανακοίνωσε ο Πρόεδρος της Κροατίας Franjo Tudjman στις 12 Μαρτίου 1995, κατά τη Διάσκεψη Κορυφής για την Κοινωνική Πολιτική στην Κοπεγχάγη, ότι θα επιτρέψει την ανανέωση της εντολής των στρατευμάτων του ΟΗΕ στην Κροατία και μετά τις 31 Μαρτίου 1995, αλλά επισημαίνοντας παράλληλα ότι επιθυμεί να περιορίσει το μέγεθός της σε λιγότερο από το μισό,

Β. λαμβάνοντας υπόψη ότι η αναχώρηση των κυανόκρανων πριν οιαδήποτε πολιτική λύση γίνει αποδεκτή από όλα τα συγκρουόμενα μέρη, θα προκαλούσε την επανάληψη των συγκρούσεων και του πολέμου, εξουδετερώνοντας κάθε προσπάθεια που έχει καταβάλει η διεθνής κοινότητα έως σήμερα,

Γ. επισημαίνοντας με αγανάκτηση ότι οι συγκρούσεις στη Βοσνία-Ερζεγοβίνη έχουν πρόσφατα ενταθεί, ιδίως μέσα και γύρω από το Μπίχατς και το Σαράγεβο,

Δ. ευθυγραμμιζόμενο με τη θέση του Συμβουλίου και της Επιτροπής, ότι η εντολή της ειρηνευτικής δύναμης των Ηνωμένων Εθνών στην Κροατία πρέπει να διατηρηθεί και ενδεχομένως να ανανεωθεί, και οι σχέσεις μεταξύ Ευρωπαϊκής Ένωσης και Κροατίας να εξαρτηθούν από την υιοθέτηση της θέσης αυτής,

Ε. εμμένοντας στην άποψη ότι δεν πρέπει να υπάρξει αναγνώριση εδαφικών κατακτήσεων και ότι μια νέα εντολή της δύναμης των Ηνωμένων Εθνών δεν πρέπει σε καμιά περίπτωση να επηρεάσει το θέμα αυτό,

ΣΤ. βαθύτατα πεπεισμένο, ότι οποιαδήποτε πολιτική λύση πρέπει να σέβεται τα νόμιμα δικαιώματα της Κροατίας και της Βοσνίας-Ερζεγοβίνης για εδαφική ακεραιότητα και πλήρη εθνική κυριαρχία,

1. χαιρετίζει με ικανοποίηση την απόφαση του Προέδρου της Κροατίας να επιτρέψει την παραμονή των δυνάμεων των Ηνωμένων Εθνών στο έδαφος της Κροατίας, αλλά παράλληλα επιμένει ότι πρέπει να συνεχισθούν οι προσπάθειες για την εξεύρεση μιας συνολικής ειρηνικής λύσης στη σύγκρουση στην πρώην Γιουγκοσλαβία[semigr ]

2. προτρέπει την Κροατική Κυβέρνηση να επιδείξει πνεύμα συνεργασίας προκειμένου να εξασφαλισθεί η παραμονή στο έδαφος της Κροατίας επαρκούς αριθμού στρατευμάτων των Ηνωμένων Εθνών, δεδομένου ότι η παρουσία τους συμβάλλει στην μείωση των εντάσεων στην περιοχή[semigr ]

3. επιμένει ότι ο Οργανισμός Ηνωμένων Εθνών πρέπει να συνεχίσει να επιτελεί το έργο του στην περιοχή, υπογραμμίζει ωστόσο ότι το περιεχόμενο και η διάρκεια της ανανεωμένης εντολής των δυνάμεων του ΟΗΕ καθώς και η σύνθεσή τους πρέπει να επαρκούν για την επίτευξη των στόχων που έχει θέσει το Συμβούλιο Ασφαλείας του ΟΗΕ[semigr ]

4. εκφράζει την πλήρη υποστήριξή του προς όλες τις προσπάθειες που συντείνουν στην εξεύρεση ειρηνικής λύσης στην πρώην Γιουγκοσλαβία με βάση τον σεβασμό των ανθρωπίνων δικαιωμάτων και των δικαιωμάτων των μειονοτήτων και την ίση μεταχείριση όλων των εθνοτικών και θρησκευτικών κοινοτήτων[semigr ] ζητεί δε από όλα τα ενεχόμενα μέρη να αποφεύγουν οποιαδήποτε ενέργεια που θα μπορούσε να οδηγήσει στην αναζωπύρωση της σύγκρουσης στην πρώην Γιουγκοσλαβία[semigr ]

5. καλεί το Συμβούλιο να αναλάβει δράση ιδιαίτερα για την αναγνώριση των διεθνών συνόρων της Κροατίας και της Βοσνίας-Ερζεγοβίνης εκ μέρους της Σερβίας[semigr ]

6. εκφράζει την υποστήριξή του προς την απόφαση του Συμβουλίου Εξωτερικών Υποθέσεων να δοθεί διαπραγματευτική εντολή στην Επιτροπή για συμφωνία οικονομικής και εμπορικής συνεργασίας με την Κροατία, ενόσω τα στρατεύματα των Ηνωμένων Εθνών θα παραμένουν στην επικράτεια της Κροατίας[semigr ]

7. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, τον Πρόεδρο, την Κυβέρνηση και το Κοινοβούλιο της Κροατίας, και το Γενικό Γραμματέα των Ηνωμένων Εθνών.